**Konkurss „Aasta Ehitaja 2025“ tingimused**

Eesti Ehitusettevõtjate Liit (EEEL) kuulutab välja konkursi „Aasta Ehitaja 2025“. Konkursi eesmärgiks on välja selgitada ehitusjuht, kelle tööle on andnud oma tunnustuse nii tema poolt juhitud ehitusobjekti tellija, arhitekt, projekteerija kui ka omaniku järelevalve teostaja. Konkursi eesmärk on propageerida ehitaja ametit ja tunnustada oma ala parimaid.

„Aasta Ehitaja 2025“ konkurssi korraldab EEEL, kes kehtestab konkursi reeglistiku, nimetab žürii koosseisu ja korraldab žürii tööd.

Konkursi võitja kuulutatakse välja 2. detsembril 2025 toimuval konverentsil „Ehitus 2025+“ (https://ehituskonverents.ee), mille korraldajateks on Eesti Ehitusettevõtjate Liit, Majandus-ja Kommunikatsiooniministeerium, Eesti Ehitusinseneride Liit, Eesti Puitmajaliit, Eesti Ehituskonsultatsiooniettevõtete Liit, Eesti Arhitektide Liit, Eesti Ehitusmaterjalide Tootjate Liit ning Digitaalehituse Klaster.

1. Konkursi nominente võivad esitada nii EEEL-i kuuluvad kui ka Liitu mitte kuuluvad ettevõtted ja ehitusobjektide tellijad.
2. Nominendiks kvalifitseerub ehitusjuht, kellel on erialane kõrgharidus ja eelnev projektijuhtimiskogemus.
3. „Aasta Ehitaja 2025“ tiitlile võib esitada nii pea- kui alltöövõtu projektijuhte, kelle juhitud ehitusobjekt on valminud ajavahemikul: **2. oktoober 2024 - 1. oktoober 2025.**
4. Nominente saab esitada kuni **6. oktoobrini 2025**. vastavalt juurde lisatud ankeedile.
5. Täidetud ankeedid tuleb saata kas kirjalikult aadressil Pärnu mnt. 141, 11314 Tallinn või e-posti aadressil [eeel@eeel.ee](mailto:eeel@eeel.ee).
6. Žürii koguneb eelvaliku tegemiseks peale 6. oktoobrit 2025. Lisaks esitatud ankeetide hindamisele külastab žürii võitja väljaselgitamiseks nominentide poolt juhitud ehitusobjekte ja küsitleb ka ehitusobjektide erinevaid koostööpartnereid (ettevõtja, tellija, projekteerija, arhitekt, omanikujärelevalve).
7. Konkurss on avalik.